Title: ประกาศสำนักนายกรัฐมนตรี  เรื่อง  กำหนดให้การเวนคืนอสังหาริมทรัพย์ในท้องที่ตำบลนาทุ่งและตำบลท่ายาง อำเภอเมืองชุมพร จังหวัดชุมพร เป็นกรณีที่มีความจำเป็นโดยเร่งด่วน

กหดหกดหกดหกด

ประกาศสำนักนายกรัฐมนตรี
เรื่อง  กำหนดให้การเวนคืนอสังหาริมทรัพย์ในท้องที่ตำบลนาทุ่งและตำบลท่ายาง

อำเภอเมืองชุมพร จังหวัดชุมพร 
เป็นกรณีที่มีความจำเป็นโดยเร่งด่วน

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืนในท้องที่ตำบลนาทุ่ง
และตำบลท่ายาง อำเภอเมืองชุมพร จังหวัดชุมพร 
พ.ศ. ๒๕๔๕ เพื่อก่อสร้างคลองผันน้ำบ้านดอนทรายแก้ว  และก่อสร้างคลองผันน้ำท่านางสังข์
 บ้านบางตุ่ม  ตามโครงการบรรเทาอุทกภัยจังหวัดชุมพร แล้ว นั้น
อธิบดีกรมชลประทานผู้เป็นเจ้าหน้าที่เวนคืนตามพระราชกฤษฎีกาดังกล่าวได้พิจารณาแล้วเห็นว่า
การก่อสร้างคลองผันน้ำบ้านดอนทรายแก้ว และคลองผันน้ำท่านางสังข์  บ้านบางตุ่มดังกล่าว เป็นกรณีที่มีความจำเป็นโดยเร่งด่วน เพื่อประโยชน์ในการบรรเทาอุทกภัยในเขตพื้นที่ตำบลนาทุ่ง
และตำบลท่ายาง อำเภอเมืองชุมพร จังหวัดชุมพร  ซึ่งหากการเวนคืนเนิ่นช้าไปจะเป็นอุปสรรคอย่างมากแก่การพัฒนาเศรษฐกิจและสังคม
ดังนั้น อาศัยอำนาจตามความในมาตรา
๑๑ วรรคหนึ่ง  แห่งพระราชบัญญัติการชลประทานหลวง  พุทธศักราช ๒๔๘๕  ซึ่งแก้ไขเพิ่มเติมโดยพระราชบัญญัติการชลประทานหลวง
(ฉบับที่ ๕)  พ.ศ. ๒๕๓๐  อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล  ซึ่งมาตรา ๒๙  ประกอบกับมาตรา  ๓๑ มาตรา ๓๕ มาตรา ๓๖ มาตรา
๔๘ มาตรา ๔๙ และมาตรา ๕๐  ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายประกอบกับมาตรา
๑๓ วรรคหนึ่ง แห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐  อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล  ซึ่งมาตรา ๒๙  ประกอบกับมาตรา ๓๕ มาตรา ๔๘
และมาตรา ๔๙  ของรัฐธรรมนูญแห่งราชอาณาจักรไทย  บัญญัติให้กระทำได้โดยอาศัยอำนาจตามบทบัญญัติแห่งกฎหมาย  คณะรัฐมนตรีโดยมติเมื่อวันที่
๗ มกราคม  พ.ศ. ๒๕๔๖  จึงกำหนดให้การเวนคืนอสังหาริมทรัพย์ในท้องที่ตำบลนาทุ่ง
และตำบลท่ายาง อำเภอเมืองชุมพร จังหวัดชุมพร ตามพระราชกฤษฎีกา
กำหนดเขตที่ดินในบริเวณที่ที่จะเวนคืน ในท้องที่ ตำบลนาทุ่ง และตำบลท่ายาง
อำเภอเมืองชุมพร จังหวัดชุมพร  พ.ศ. ๒๕๔๕  เป็นกรณีที่มีความจำเป็นโดยเร่งด่วน  เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้นตามพระราชบัญญัติว่าด้วยการเวนคืนอสังหาริมทรัพย์  พ.ศ.
๒๕๓๐ ได้

ประกาศ  ณ  วันที่  ๓  กุมภาพันธ์  พ.ศ.
๒๕๔๖
พันตำรวจโท
ทักษิณ ชินวัตร
นายกรัฐมนตรี

[รก.๒๕๔๖/พ ๑๔ ง/๕/๕ กุมภาพันธ์ ๒๕๔๖]

สุรสีห์/พิมพ์
ปาจรีย์/นิลวรรณ/จัดทำ